Temeljem članka 15. Etičkog kodeksa Sveučilišta u Zadru (svibanj 2010.) Etičko povjerenstvo na 1. sjednici održanoj 7. veljače 2017. donosi

**POSLOVNIK O RADU**

**ETIČKOG POVJERENSTVA**

**I. OPĆE ODREDBE**

**Članak 1.**

(1) Ovim Poslovnikom uređuje se djelokrug i način rada, donošenje mišljenja, te druga pitanja vezana za obavljanje poslova iz djelokruga rada Etičkog povjerenstva Sveučilišta u Zadru.

(2) Povjerenstvo u svom radu postupa sukladno odredbama Etičkog kodeksa Sveučilišta i ovog Poslovnika.

**Članak 2**.

(1) Etičko povjerenstvo Sveučilišta u Zadru (dalje u tekstu: Povjerenstvo) časno je i kompetentno savjetodavno tijelo koje promiče etičke standarde u sveučilišnoj djelatnosti, neovisno i samostalno provodi postupak ispitivanja osnovanosti pritužbi na neetičko ponašanje zaposlenika i studenata, daje mišljenja o etičnosti provođenja znanstvenih istraživanja te izdaje upute i pojašnjenja u svezi s provedbom odredbi Etičkog kodeksa Sveučilišta u Zadru.

(2) Etičko povjerenstvo ima 5 (pet) članova biranih na vrijeme od 4 (četiri) godine, i to 2 (dva) člana iz redova nastavnika, 1 (jednog) člana iz redova suradnika, 1 (jednog) člana iz redova studenata te 1 (jednog) člana iz redova djelatnika izvan nastave.

(3) Članom Povjerenstva ne može biti osoba za koju je utvrđeno da je povrijedila Etički kodeks.

(4) Ukoliko se pokrene postupak utvrđivanja povrede Etičkog kodeksa počinjene od strane člana Povjerenstva, članu se mandat prekida te do okončanja postupka zamjenik preuzima članstvo u Povjerenstvu.

(5) Utvrdi li se u daljnjem tijeku postupka da član nije povrijedio Etički kodeks, njegovo se članstvo u Povjerenstvu nastavlja. Utvrdi li se da je član Povjerenstva povrijedio Etički kodeks, njegovo članstvo prestaje, a osobi koja ga je zamijenila nastavlja se članstvo.

(6) U postupcima utvrđivanja povrede Etičkog kodeksa Etičko povjerenstvo djeluje autonomno i ovlašteno je tumačiti odredbe Etičkog kodeksa i primjenjivati ih prema vlastitoj savjesti, u duhu njegovih vrijednosti.

(7) Mandat članova Povjerenstva prestaje prije isteka mandata u sljedećim slučajevima:

- prestankom studentskog statusa člana studenta,

- napredovanjem iz suradničkog u više zvanje,

- ostavkom,

- razrješenjem,

- utvrđenjem da je član povrijedio Etički kodeks.

(8) Rektor je dužan osigurati Etičkom povjerenstvu uvjete za nesmetan rad, posebice odrediti osobu koja vodi zapisnik te pravnika koji će biti nazočan na sjednicama.

(9) Etičko povjerenstvo može u obavljanju dužnosti iz svojeg djelokruga zatražiti stručnu pomoć znanstvenika i stručnih osoba i izvan Sveučilišta.

(10) Povjerenstvo će u postupku poštivati načelo tajnosti i štititi dostojanstvo svih osoba u postupku sukladno pozitivnim propisima. Do okončanja postupka članovi Povjerenstva ne smiju iznositi u javnost podatke o postupku.

**II. DJELOKRUG I NAČIN RADA POVJERENSTVA**

**Članak 3.**

U okviru svoje nadležnosti Etičko povjerenstvo:

a) prati provedbu Etičkoga kodeksa na Sveučilištu i daje tumačenja o pitanjima primjene etičkih standarda u nastavnim i znanstvenim područjima,

b) daje mišljenje o etičnosti provođenja znanstvenih istraživanja,

c) provodi postupak utvrđivanja kršenja Etičkog kodeksa na inicijativu osoba (zaposlenici i studenti) koje smatraju da je u pojedinačnom slučaju došlo do kršenja Etičkog kodeksa i kada je prekršitelj zaposlenik Sveučilišta ili student Sveučilišta.

**Članak 4.**

(1) Postupci koje provodi Etičko povjerenstvo ne uređuju prava, obveze i odgovornosti osoba koje u njima sudjeluju te nisu alternativa za građanske, kaznene, upravne i stegovne postupke uređene zakonima, drugim propisima i aktima Sveučilišta.

(2) Mišljenje dano u postupku djeluje svojim autoritetom i treba služiti tumačenju Etičkoga kodeksa i promicanju etičnog ponašanja na Sveučilištu. Ono ne veže druga tijela i nije upravni akt

(3) Ako Povjerenstvo smatra da povreda Etičkog kodeksa povlači stegovnu odgovornost osobe koja ju je počinila, o tome će obavijestit rektora.

**Članak 5.**

(1) Povjerenstvo radi na sjednicama. Sjednice saziva predsjednik Povjerenstva. Sjednice su zatvorene za javnost.

(2) O sadržaju sjednica Povjerenstva obvezno se vodi se zapisnik. U zapisnik se unose: podatci o predmetu, dan, mjesto i vrijeme održavanja sjednice, imena nazočnih članova Etičkog povjerenstva, imena stranaka, imena ostalih pozvanih i nazočnih, iskazi svih osoba koje su sudjelovale u postupku, te mišljenje Etičkog povjerenstva o načelnim pitanjima kao i o usklađenosti ponašanja u konkretnom slučaju s načelima i odredbama Etičkog kodeksa.

(3) Iskazi stranaka se tonski snimaju.

(4) Zapisnik svojim potpisom ovjerava predsjednik Etičkog povjerenstva.

**Članak 6.**

(1) Etičko povjerenstvo može pravovaljano odlučivati i raspravljati ako su na sjednici nazočna najmanje 3 člana Etičkog povjerenstva.

(2) Svi članovi Povjerenstva dužni su unaprijed obavijestiti ostale članove o mogućim osobnim sukobima interesa vezanih za pojedinačne predmete.

(3) Etičko povjerenstvo donosi mišljenje natpolovičnom većinom glasova nazočnih članova.

(4) Glasovanje na sjednici u pravilu je javno. Tajno glasovanje moguće je uz prethodni dogovor članova Povjerenstva na prijedlog nekog od članova.

(5) Javno glasovanje provodi se dizanjem ruke ili poimeničnim izjašnjavanjem "ZA" ili "PROTIV" prijedloga.

(6) Poslije glasovanja predsjednik utvrđuje rezultat glasovanja.

(7) Nakon glasovanja u zapisnik se unosi izdvojeno mišljenje, ukoliko je dano.

(8) Ukoliko je glasovanje izjednačeno, pri donošenju odluke odlučuje glas predsjednika Povjerenstva.

**III. MIŠLJENJE O ETIČNOSTI ZNANSTVENIH ISTRAŽIVANJA**

**Članak 7.**

(1) U postupcima davanja mišljenja o etičnosti provođenja znanstvenih istraživanja Povjerenstvo odlučuje na „elektronskoj sjednici“, tj. putem e-maila.

(2) Povjerenstvo donosi mišljenje u pojedinim predmetima iz stavka 1. u pravilu u roku 15 dana od dana zaprimanja zahtjeva.

**IV. POKRETANJE POSTUPKA UTVRĐIVANJA POVREDE ETIČKOG KODEKSA**

**Članak 8.**

(1) Etičko povjerenstvo pokreće postupak po prijedlogu osoba koje smatraju da su prekršene odredbe Etičkog kodeksa.

(2) Pisani prijedlog mora sadržavati određeni zahtjev, biti činjenično obrazložen, potkrijepljen dokazima na kojima se zahtjev temelji te sadržavati i druge podatke koji su značajni za donošenje mišljenja (ime i prezime podnositelja prijedloga, opis kršenja Etičkog kodeksa, vrijeme, mjesto, eventualne svjedoke i slično).

(3) Prijedlog mora biti potpisan. Anonimni prijedlozi u pravilu se neće razmatrati.

**Članak 9.**

(1) Nakon zaprimanja podneska (prijave) od ovlaštene osobe, predsjednik Povjerenstva saziva pripremnu sjednicu Povjerenstva najkasnije u  roku 30 dana od dana primitka prijave.

(2) Na pripremnoj sjednici Povjerenstvo provjerava osnovanost navoda prijave, pa ukoliko utvrdi da nema dovoljno elemenata i pokazatelja etičke odgovornosti prijavljene osobe, prijavu odbacuje.

(3) U postupku utvrđivanja povrede Etičkog kodeksa, Povjerenstvo detaljno razmatra sve okolnosti slučaja i provodi dokaze kako bi utvrdilo relevantno činjenično stanje potrebno za donošenje mišljenja. U tom smislu traži pismeno očitovanje od osobe protiv koje je prijava podnesena, obavlja razgovor sa strankama i svjedocima, vrši uvid u isprave, provodi dokaze koje predlože stranke ili za koje samo nađe da ih treba provesti, te razmatra mišljenja stručnih osoba i institucija kada je to potrebno.

(4) Niti jedna osoba iz prethodnog stavka nije ovlaštena ne odazvati se pozivu Povjerenstva, osim u opravdanim slučajevima o čemu je dužna pismeno obavijestiti Predsjednika Etičkog povjerenstva.

(5) Ukoliko osoba protiv koje je prijava podnesena ne dostavi pisani iskaz (očitovanje) na prijavu, Povjerenstvo može odlučivati temeljem postojeće dokumentacije. Rok za pisano očitovanje na navode prijave je 8 radnih dana od dana zaprimanja zahtjeva za očitovanjem.

(6) Predsjednik Etičkog povjerenstva vodi sjednicu, daje riječ članovima Etičkog povjerenstva i strankama u postupku i osigurava red.

(7) Osim članova Povjerenstva sve osobe nazočne na sjednici dužne su čuvati kao povjerljiv podatak sve ono što su doznali tijekom provođenja postupka.

(8) Povjerljivim podacima smatraju se:

- dnevni red sjednice,

- prijava Etičkom povjerenstvu,

- zapisnik,

- rasprava nazočnih na sjednici,

- akti i podaci koje Povjerenstvo na sjednici proglasi povjerljivima.

(9) Postupak utvrđivanja kršenja Etičkog kodeksa se privremeno prekida ako postoji neko prethodno pitanje koje po zakonu Povjerenstvo ne može samo rješavati, a čije rješavanje je nužno za donošenje mišljenja Povjerenstva.

(10) Postupak se nastavlja kad prestanu okolnosti iz prethodnog stavka.

(11) Za vrijeme ljetnih praznika (kolektivnog godišnjeg odmora) na Sveučilištu rokovi u provođenju postupka pred Povjerenstvom miruju.

**V. IZVJEŠĆE O PROVEDENOM POSTUPKU I MIŠLJENJE O POVREDI ETIČKOG KODEKSA I**

**Članak 10.**

(1) Povjerenstvo je dužno nakon provedenog postupka sastaviti Izvješće i donijeti mišljenje o povredi Etičkog kodeksa.

(2) Izvješće o provedenom postupku mora sadržavati zapisnik sa izjavama stranaka uz navođenje svih dokaza koji su izneseni u postupku, te mišljenje stručnih osoba i institucija, ukoliko ih je bilo.

(3) Izvješće i Mišljenje potpisuje predsjednik Etičkog povjerenstva.

(4) Na Izvješće i mišljenje Povjerenstva ne može se izjaviti žalba.

(5) Izvješće i Mišljenje Etičkog povjerenstva dostavljaju se obvezno strankama u postupku i rektoru.

(6) Postupak utvrđivanja kršenja Etičkog kodeksa se prekida ako:

1. stranka umre,
2. stranka izgubi poslovnu sposobnost.

**VI. ZAVRŠNE ODREDBE**

**Članak 11.**

(1) Pojmovi korišteni u ovom Poslovniku koji imaju rodno značenje odnose se na jednak način na muški i na ženski rod.

(2) Izmjene i dopune Poslovnika donose se na jednak način kao i Poslovnik.

**Članak 12.**

Poslovnik stupa na snagu danom donošenja. Poslovnik će se objaviti na mrežnim stranicama Sveučilišta. Stupanjem na snagu ovog Poslovnika prestaje vrijediti Poslovnik o radu Etičkog povjerenstva Klasa: 012-01/12-03/24, Urbroj: 2198-1-79-62/12-01 od 23. studenog 2012.

KLASA: 012-01/12-03/24

URBROJ: 2198-1-79-09-17-02

Predsjednica povjerenstva:

doc. dr. sc. Diana Nenadić Bilan